初至夷陵答蘇子美見寄
作者：歐陽修
朝代：宋

paragraphs: 三峽倚岧嶢，同遷地最遥。
物華雖可愛，鄉思獨無聊。
江水流青嶂，猿聲在碧霄。
野篁抽夏笋，叢橘長春條。
未臘梅先發，經霜葉不凋。
江雲愁蔽日，山霧晦連朝。
斫谷爭收漆，梯林鬭摘椒。
巴賨船賈集，蠻市酒旗招。
時節同荆俗，民風載楚謠。
俚歌成調笑，摖鬼聚喧囂。
得罪宜投裔，包羞分折腰。
光陰催晏歲，牢落慘驚飆。
白髮新年出，朱顔異域銷。
縣樓朝見虎，官舍夜聞鴞。
寄信無秋鴈，思歸望斗杓。
須知千里夢，長繞洛川橋。